b'\n_START_ARTICLE_\nSvinjske nogice\n_START_SECTION_\nZgodba\n_START_PARAGRAPH_\nRoman je prvoosebna pripoved Janija Bevka. Je neuspeli umetnik, risar pornografskih stripov, ki se je s partnerko Majo in sinom Simonom ravno preselil v kletno najemni\xc5\xa1ko stanovanje na obrobju Ljubljane. Po dolgem \xc4\x8dakanju je dobil svoje prvo resno naro\xc4\x8dilo \xe2\x80\x93 narisal naj bi opolzko razli\xc4\x8dico stripa o Martinu Krpanu. Vendar tega naro\xc4\x8dila ne more izpolniti, saj ga pri delu vedno nekaj ovira, od vdora \xc5\xbeab in vlage v stanovanje do umetni\xc5\xa1ke blokade, iz katere se posku\xc5\xa1a izvle\xc4\x8di z u\xc5\xbeivanjem opojnih substanc, predvsem kokaina, ki ga sicer \xc4\x8duva za prijatelja Zorana. Vedno bolj zapada v odvisnost, postaja nasilen in pristane v bolni\xc5\xa1nici. Po okrevanju mu prijatelj Borut priskrbi novo delo, to je tetoviranje, \xc4\x8de se je pripravljen izu\xc4\x8diti. Odpravi se v Maribor, kjer se v nekaj mesecih izu\xc4\x8di za novo delo. Borut ga pri novem projektu tudi finan\xc4\x8dno podpira in vse ka\xc5\xbee, da se mu bo kon\xc4\x8dno uspelo postaviti na noge. Vendar se ponovno zalomi, ko ugotovi, da ga je Maja prevarala prav z njegovim prijateljem. Konec romana ostane za bralca skrivnosten in odprt. \xc2\xa0\xc2\xa0\n_START_SECTION_\nOznake in slog\n_START_PARAGRAPH_\nProtagonist Jani Bevk je nerealiziran umetnik, introvertirana zguba, lenoba, sanja\xc4\x8d, iz katerega ob\xc4\x8dasno izbruhne neobvladljiv bes. Je pasivni junak, ki se ni sposoben aktivno soo\xc4\x8diti z realnostjo, kot je prvo pravo naro\xc4\x8dilo. Njegovo \xc5\xbeivljenje zaznamujejo interakcije z ljudmi, ki mu kreirajo vsakdan, predvsem njegova partnerka Maja, ki postane glavna vr\xc5\xa1ilka dejanj, in sin Simon. Svojega polo\xc5\xbeaja se dobro zaveda, vendar zanj krivi nepravi\xc4\x8dno usodo svet.\xc2\xa0_NEWLINE_Svinjske noge so podlaga, na kateri se glavni junak u\xc4\x8di osnov tetoviranja. Po besedah avtorja je naslov Svinjske nogice tudi metafora za prizadevanja glavnega junaka, ki mu nikakor ne uspe. \xc2\xa0_NEWLINE_Roman je sestavljen iz dveh delov in devetindvajsetih poglavij (18 + 11). Gre za dva vzpona in dva padca v \xc5\xbeivljenju glavnega junaka. Golob je svoj stil pisanja ozna\xc4\x8dil kot \xc2\xbbzmerno vulgaren. Ni za otroke.\xc2\xab Na trenutke je jezik romana precej podoben govorjenemu jeziku, veliko je kletvic, v dolo\xc4\x8denih odlomkih pa postane zelo otro\xc5\xa1ki, predvsem v odlomkih, kjer junak opisuje pogovore s svojim sinkom. Pripoved je duhovita, ironi\xc4\x8dna in polna grotesknih pretiravanj. \xc2\xa0'